Pressemeddelelse 1 – ”Vikingen fra Fregerslev” Link til ”Vikingen fra Fregerslev hjemmeside”: [www.vikingfregerslev.dk](http://www.vikingfregerslev.dk) Link til teaserfilm: <https://www.youtube.com/watch?v=em4vP2EAkF8>

Jarl fra vikingetiden fundet tæt ved Skanderborg

Fra d. 19. april udgraves en helt unik vikingegrav ved Skanderborg. Projektet ’Vikingen fra Fregerslev – Blandt rigets mægtigste’ vil formodentlig afsløre et af de rigeste gravfund fra Jellingekongernes tid.

Et enestående gravanlæg er fundet ved en arkæologisk udgravning i Hørning tæt ved Skanderborg. Der er tale om flere store, sammenhængende kammergrave, hvor der i den ene er fundet exceptionelt rige genstande. Genstandene fortæller at vi har at gøre med en af rigets mægtigste mænd i yngre vikingetid. Manden, måske en af kongens ’jarler’, har fået en begravelse med alt det udstyr, som var nødvendigt for rejsen til Valhal, og mere til.

Med projektet ’Vikingen fra Fregerslev – Blandt rigets mægtigste’ vil Museum Skanderborg sætte det unikke fund i fokus for et stort arkæologisk projekt, der har til formål at kaste nyt lys over vikingetidens elite, magtstruktur, handel og samfundsstruktur både nationalt og internationalt.

”Kun en mindre brøkdel af graven er undersøgt, men fra den 19. april i år vil resten af vikingens gravudstyr blive fremdraget ved en arkæologisk udgravning forestået af Museum Skanderborg”, fortæller museumsinspektør og leder af den arkæologiske afdeling Ejvind Hertz.

Projektets første del er netop blevet fuldfinansieret med bevillinger fra Augustinus Fonden og Den A. P. Møllerske Støttefond samt midler fra Slots- og Kulturstyrelsen og Skanderborg Kommune.

## **Vikingens hest har været et magtsymbol**

Projektleder og arkæolog ved Museum Skanderborg Merethe Schifter Bagge udtaler; ” De allerede fundne genstande er smukke, forgyldte beslag fra hovedtøjet til en hest. Sådan et hovedtøj har kun været til rådighed for de absolut mægtigste mennesker i vikingetiden og har måske været en alliancegave fra kongen. Beslagene dateres til ca. 950 e.Kr., hvilket betyder at vores viking fra Fregerslev kan have været Gorm den Gamles betroede – eller konkurrent”.

## Arkæologerne venter i spænding

Kammergravsanlægget er usædvanlig stort, derfor kan der også være tale om helt op til tre kammergrave. Hvad de indeholder vil arkæologerne snart få vished om.

Museum Skanderborgs direktør Lene Høst-Madsen fortæller:

”Det bliver usigeligt spændende at komme i gang med udgravningen, der i første omgang vil vise om jarlen ligger alene eller er gravlagt sammen med en eller flere familiemedlemmer. Der kan selvfølgelig også være tale om et helt usædvanlig stort gravkompleks der indeholder alt jarlens pragtudstyr og måske ofrede heste”.

Under hele udgravningsforløbet vil der være rundvisninger på stedet hver dag – følg med på hjemmesiden [www.vikingfregerslev.dk](http://www.vikingfregerslev.dk). Der vil samtidigt være mulighed for at se nogle af de smukke, forgyldte beslag på Museum Skanderborg i perioden 7. april til 7. maj 2017.

**Til Pressen og kontakt**

Der vil senere blive indkaldt til et pressemøde, men vi kan altid kontaktes for yderligere info ved:

Projektleder:

**Arkæolog Merethe Schifter Bagge** [**msb@museumskanderborg.dk**](mailto:msb@museumskanderborg.dk) **mobil: +45 24 80 64 99**

Museumsinspektør:

**Arkæolog Ejvind Hertz:** [**ehz@museumskanderborg.dk**](mailto:ehz@museumskanderborg.dk) **mobil: +45 25 32 54 01**

Museumsdirektør:

**Lene Høst-Madsen** [**lhm@museumskanderborg.dk**](mailto:lhm@museumskanderborg.dk) **mobil +45 26 88 07 72**

Faktabokse for uddybning af emner:

**Faktaboks 1 - forskningsprojektet**

Forskningsprojektet er et samarbejde mellem Skanderborg Kommune, Slots- og Kultur­styrelsen, Nationalmuseet, Aarhus Universitet og Museum Skanderborg. En fuldfinansiering af projektets første del er netop faldet på plads med bevillinger fra Augustinus Fonden og Den A. P. Møllerske Støttefond samt midler fra Slots- og Kulturstyrelsen og Skanderborg Kommune.

Første del består i at sikre fundet ved udgravning og efterfølgende konservering af det fremkomne gravudstyr samt udførelsen af naturvidenskabelige undersøgelser. Senere følger del to og tre med henholdsvis forskning og publicering samt udstilling og formidling.

**Faktaboks 2 – lignende grave**

Skikken med at gravlægge tidens mægtig­ste mænd i kammergrave med rytterudstyr kendes fra i alt ca. 45 fund fra vikingetiden i det gamle danske område, dvs. det nuværende Danmark samt Skåne, Halland, Blekinge og Schleswig-Holstein. Kun ganske få af disse grave er veldokumenterede, især fordi der er tale om gamle ufuldstændige undersøgelser

eller blot ældre rydninger af gravhøje. Den senest undersøgte ryttergrav fremkom således i 1983 i Grimstrup ved Esbjerg.

**Faktaboks 3 – uvurderligt forskningspotentiale**

Projektet vil have en uvurderlig betydning for udforskningen af skik og ritualer ved begravelser af samfundets mægtigste. Ved at anvende fotografisk 3D-dokumenta­tion og CT-scanning vil graven, genstande og organiske levn kunne højne den præcise gengivelse af gravens opbygning og indhold, samtidig med at forudsætningerne for en 3D-formidling sikres. Der er ikke fundet en lignende grav i Danmark siden 1983, så nu har vi chancen for at drage fordel af de allernyeste konserveringsmæssige og naturvidenskabelige metoder, som kan bringe os helt tæt på vikingen i Fregerslev.

Konserveringsmæssigt er der tale om en tidskrævende, vanskelig opgave med rigtigt mange genstande og organiske levn, hvor potentialet for metodeudvikling og forskning er unikt.

**Faktaboks 4 – en ’jarl’**

På baggrund af det fundne rigt udsmykkede hovedtøj til vikingens hest, er der ingen tvivl om, at vi har at gøre med en mand fra top­pen af magthierarkiet. I vikingetiden bestod den øverste magt af kongen, hvis rolle afhang af personlige alliancer, militære styrke og udenlandske kontakter. Vikingen fra Fregerslev befandt sig sandsynligvis i niveauet lige under kongen og kan have haft titlen ‘Jarl’ og dermed været en af kongens betro­ede.

En ‘Jarl’ administrerede ofte et større landområde, og optrådte som hærfører. Om det efter udgravning vil være muligt at pege på en nærmere bestemt historisk person eller sagnfigur afhænger af, om der er unikke fund, f.eks. genstande med runeindskrifter eller andre særlige fund, der kan give spor af rytterens identitet!

**Faktaboks 5 – gravgaver og personligt udstyr**

En pragtgrav tilhørende en rytter i jarlklassen kan rumme et sværd, importeret bordtøj, hesteudstyr, sporer, spillebræt, økse og skjold. Derudover kommer alle de detaljer, der kan fortælle os om rytterens beklædning, sidste måltid, DNA, gravritualer, ofrede dyr m.m.

**Faktaboks 6 – hvad er en kammergrav?**

En kammergrav er et større træbygget kammer med rigelig plads til gravgaver og personligt udstyr, ja der kunne endog ligge en hest sammen med den afdøde. Kammergravene var ofte dækket af en gravhøj, som det eksempelvis ses i Jelling.

**Særlige udtalelser fra fagpersoner vedr. fundet af kammergraven i Fregerslev:**

”Når arkæologien bringer et fund som dette for dagen, er det en chance man ikke må gå glip af. Rytteren fra Fregerslev kan blive en kendt skikkelse fra vores for­tid, på linje med Tollundmanden og Egtvedpigen.”

Søren Sindbæk, professor MSO Aarhus Universitet

“Fregerslevkomplekset kan bringe væsentligt nyt om en yderst sjælden fundgruppe fra vikingetiden.”

Anne Pedersen, Seniorforsker og museumsinspektør ved Nationalmuseet